**Dôvodová správa**

**B. Osobitná časť**

1.

Uvádza sa nové znenie poznámky pod čiarou z dôvodu, že pôvodná slovenská technická norma bola zrušená.

1. **a 3**

Do nariadenia vlády SR č. 43/2005 Z. z., ktorým sa ustanovujú podrobnosti o strategických hlukových mapách a akčných plánoch ochrany pred hlukom v znení neskorších predpisov (ďalej len „nariadenie vlády SR č. 43/2005 Z. z.“) sa vkladá príloha č. 1aa.

Vloženou prílohou č. 1aa sa do právneho poriadku Slovenskej republiky preberá text prílohy III smernice Európskeho parlamentu a Rady 2002/49/ES z 25. júna 2002, ktorá sa týka posudzovania a riadenia environmentálneho hluku (Mimoriadne vydanie Ú. v. EÚ, kap. 15/zv. 7; Ú. v. ES L 189, 18. 7. 2002) (ďalej len „príloha III smernice“), ktorej znenie sa mení v smernici Komisie (EÚ) 2020/367 zo 4. marca 2020, ktorou sa mení príloha III k smernici Európskeho parlamentu a Rady 2002/49/ES, pokiaľ ide o stanovenie metód posudzovania škodlivých účinkov environmentálneho hluku (Ú. v. EÚ L 67, 5.3.2020). Novelizovaná príloha III smernice predpokladá aplikáciu nových spoločných metód vo všetkých členských štátoch Európskej únie v rozsahu, v akom sú uvedené v prílohe smernice.

Podľa § 5 ods. 1 zákona č. 2/2005 Z. z. o posudzovaní a kontrole hluku vo vonkajšom prostredí v znení neskorších predpisov je vypracovanie strategických hlukových máp a akčných plánov ochrany pred hlukom povinnosťou správcu pozemnej komunikácie pre väčšie pozemné komunikácie mimo aglomerácie, prevádzkovateľa železničnej dráhy pre väčšie železničné dráhy mimo aglomerácie, prevádzkovateľa letiska pre väčšie letiská mimo aglomerácie a obec s najväčším počtom obyvateľov v aglomerácii pre územie aglomerácie (ďalej len „povinné subjekty“).

Pri vypracovaní strategických hlukových máp a akčných plánov ochrany pred hlukom sa stanovuje vzťah dávka – účinok, medzi hodnotou hlukového indikátora a škodlivým účinkom podľa prílohy č. 1 bodu 2 nariadenia vlády Slovenskej republiky č. 43/2005 Z. z. Na tento účel sa vykonáva posudzovanie škodlivých účinkov hluku na obyvateľov, to znamená využívanie metód posudzovania škodlivých účinkov pomocou výpočtov. Výsledky posudzovania škodlivých účinkov hluku na obyvateľov sú podkladom pre povinné subjekty pri zhotovovaní strategických hlukových máp a akčných plánov ochrany pred hlukom.

Zavedenie prílohy III smernice a nových metód posudzovania škodlivých účinkov environmentálneho hluku na zdravie pomôže presnejšie a objektívnejšie vyhodnotiť mieru škodlivých účinkov hluku na obyvateľov.

Do prílohy č. 2, ktorú tvorí zoznam právne záväzných aktov EÚ prebratých do nariadenia vlády SR č. 43/2005 Z. z., sa dopĺňa smernica Komisie (EÚ) 2020/367 zo 4. marca 2020, ktorou sa mení príloha III k smernici Európskeho parlamentu a Rady 2002/49/ES, pokiaľ ide o stanovenie metód posudzovania škodlivých účinkov environmentálneho hluku (Ú. v. EÚ L 67, 5.3.2020).

**K čl. II**

Navrhuje sa, aby nariadenie vlády nadobudlo účinnosť 15. decembra 2021.